छुट्टियों पर जाकर तस्वीरें खींचना जीवन की अद्भुत व्यथा है, जिसे भरपूर एन्जॉय किया जाता है. जब नौकरी और प्रोडक्टिविटी के मकड़जाल में यह समय के सदुपयोग के हिसाब से परम धर्म लगता रहता था. अब इस व्याधि की गहराई और ज़्यादा अंडरग्राउंड चली गई है. अब न सिर्फ़ तस्वीरें खींचनी होती हैं, उन्हें पोस्ट भी करना होता है. केवल फेसबुक पर नहीं, क्योंकि फेसबुक तो निठल्ले कठमुल्लों का अभयारण्य है, इंस्टाग्राम पर भी करना होता है, क्योंकि इंटरनेट ने विज्ञप्ति जारी कर दी है कि फोटो है, तो इंस्टाग्राम पर ही जाएगा. लेकिन वहां पर अगर लाइक की मात्रा डेढ़ सौ ग्राम से ऊपर नहीं जाती है, तो फिर थककर, लंपटों के आरामगाह ट्विटर पर जाना पड़ता है. जो लाइक-रीट्वीट मिल जाए, बोनस माना जाए. तो चूंकि हम वर्चुअल मीडिया की जीवनरेखा के ईसीजी के कांटे हैं, तो अपनी यात्रा की तस्वीरें ठेल-ठेलकर गूगल के सर्वर में दरार पैदा कर देता हूं.